秋霖歎
作者：周紫芝
朝代：宋

paragraphs: 去年陰山雪，平地三尺餘。
人言土中蝗，入土不用驅。
今年歲枯旱，野食無豆蔬。
西來三尺蝗，舊歲雪不如。
秋田有遺秉，未足飽一夫。
細雨生穀芽，屯雲幾時舒。
群兇劇豺虎，諸將勞驅除。
横尸作京觀，流血如决渠。
高穹厭殺氣，荆棘滿郊墟。
尚復此恒雨，未知當何如。
豈欲令斯民，竟死不少紓。
天亦念赤子，理豈有是歟。
會當開晴雲，却返羲和車。
我廩雖巳殫，我地尚可鋤。
庶用種宿麥，更作來歲儲。